KOMMISSIONENS FORORDNING (EF) Nr. 1460/96 af 25. juli 1996 om gennemførelsesbestemmelser for præferencehandelsordningerne for visse varer fremstillet af landbrugsprodukter, jf. artikel 7 i Rådets forordning (EF) nr. 3448/93

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en handelsordning for visse varer fremstillet af landbrugsprodukter (1), særlig artikel 7, 13 og 16, og

ud fra følgende betragtninger:

Fællesskabet har indgået aftaler med tredjelande om anvendelse af landbrugselementer, der er nedsat i forhold til de i den fælles toldtarif fastsatte landbrugselementer;

de nedsatte elementer anvendes kun, hvis varerne har oprindelse i præferencelandene; det bør i visse tilfælde fastlægges nærmere, hvilke oprindelsesregler der skal anvendes;

de nedsatte elementer indrømmes generelt i forbindelse med kontingenter; kontingenterne bør åbnes, og gennemførelsesbestemmelserne hertil bør fastsættes, for at sikre lige og kontinuerlig adgang for alle Fællesskabets importører til kontingenterne samt anvendelse uden afbrydelse i alle medlemsstater af de for kontingenterne fastsatte afgifter, indtil de er opbrugt; med henblik på en effektiv forvaltning af kontingenterne bør medlemsstaterne kunne trække de mængder på kontingenterne, der svarer til den faktiske indførsel; denne form for forvaltning kræver et snævert samarbejde mellem medlemsstaterne og Kommissionen, som skal kunne følge udnyttelsen af kontingenterne og underrette medlemsstaterne herom;

da Kongeriget Belgien, Kongeriget Nederlandene og Storhertugdømmet Luxembourg repræsenteres af Den Økonomiske Union Benelux, kan enhver disposition til forvaltning af foranstaltningerne træffes af et af dens medlemmer;

de indrømmede nedsættelser fastlægges generelt ved at nedsætte de basisbeløb, der anvendes ved beregningen af landbrugselementerne for visse specifikke varer; som følge af tarifikationen i forbindelse med forhandlingerne i Uruguay-rundens regi fastsættes landbrugselementerne i den fælles toldtarif selvstændigt og ikke mere i forhold til de mængder basisprodukter, der er fastlagt i henhold til artikel 13 i forordning (EF) nr. 3448/93;

for præferencehandelen bør disse mængder fortsat indgå i beregningen af de nedsatte landbrugselementer;

Kommissionens forordning (EF) nr. 3238/94 (2), senest ændret ved forordning (EF) nr. 478/96 (3), har fastsat de variable elementer for visse varer fremstillet af landbrugsprodukter, jf. bilaget til forordning (EF) nr. 3448/93, med oprindelse i landene i Central- og Østeuropa og har fastsat forvaltningsbestemmelser herfor; siden forordningens ikrafttrædelse er de variable elementer blevet erstattet med de landbrugselementer, der er fastsat i den fælles toldtarif; forordningen blev midlertidigt suppleret ved Kommissionens forordning (EF) nr. 1200/95 (4);

Kommissionens forordning (EF) nr. 1294/94 af 3. juni 1994 om gennemførelsesbestemmelser for de handelsordninger, der skal anvendes ved indførsel af visse varer fremstillet af landbrugsprodukter (5), anvendes ikke mere for varer, som indføres uden for præferenceaftalerne;

de nedsatte landbrugselementer er indført i handelen med andre tredjelande; af hensyn til klarheden bør de særlige bestemmelser for den handel, der er omhandlet i artikel 6 og 7 i forordning (EF) nr. 3448/93, samles i én forordning; forordning (EF) nr. 1294/94 og (EF) nr. 3238/94 kan derfor ophæves;

i artikel 6, stk. 3, i forordning (EF) nr. 3448/93 er det fastsat, at landbrugselementet i den importafgift, der indgår i den samlede værditold, i præferencehandelen kan erstattes med et specifikt beløb; dette beløb må dog ikke overstige den importafgift, der anvendes over for ikke-præferencetredjelande;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i Forbindelse med Handel med Forarbejdede Landbrugsprodukter uden for Bilag II -

UDSTEDT FØLGENDE FORORDNING:

Artikel 1

Denne forordning indeholder bestemmelser om fastlæggelse af de i artikel 7 i forordning (EF) nr. 3448/93 omhandlede, nedsatte landbrugselementer og om forvaltning af de kontingenter, der åbnes i henhold til præferenceaftalerne for de i forordning (EF) nr. 3448/93 omhandlede varer og produkter.

Artikel 2

Med henblik på at fastsætte de nedsatte landbrugselementer lægges følgende basisprodukter til grund:

- blød hvede

- hård hvede

- rug

- byg

- majs, undtagen til udsæd

- afskallet langkornet ris, i det følgende benævnt »ris«

- hvidt sukker

- melasse

- mælkepulver, med et fedtindhold på højst 1,5 vægtprocent, ikke tilsat sukker eller andre sødemidler, i detailsalgspakninger med et nettoindhold på over 2,5 kg, i det følgende benævnt »PG 2«

- mælkepulver, med et fedtindhold på 26 vægtprocent, ikke tilsat sukker eller andre sødemidler, i detailsalgspakninger med et nettoindhold på over 2,5 kg, i det følgende benævnt »PG 3«

- smør, med et fedtindhold på 82 vægtprocent, i det følgende benævnt »PG 6«.

Artikel 3

De i denne forordning omhandlede, nedsatte landbrugselementer beregnes på grundlag af de mængder basisprodukter, der anses som medgået til fremstilling af de i denne forordning omhandlede varer. Mængderne er fastsat i bilag I for hver af de positioner i den kombinerede nomenklatur, som de henhører under.

For så vidt angår varer, der henhører under koder i den kombinerede nomenklatur, for hvilke der i bilag I henvises til bilag II, fastsættes mængderne som anført i bilag II. For disse varer anvendes et yderligere kodenummer efter varens sammensætning, jf. bilag III.

Artikel 4

De mængder sukker og korn, der indgår i beregningen af nedsat tillægstold på sukker (AD S/Z) og på mel (AD F/M) for de i bilag II omhandlede varer, er anført i bilag II, B og C, for det givne indhold af saccharose, invertsukker og/eller isoglucose og for stivelse og/eller glucose, henholdsvis. For andre varer beregnes tillægstolden udelukkende på grundlag af de basisprodukter, der henhører under sukkersektoren eller kornsektoren.

Artikel 5

1. De nedsatte landbrugselementer og i givet fald den nedsatte tillægstold for hver vare, for hvilken der anvendes en sådan toldnedsættelse, beregnes ved at multiplicere de mængder basisprodukter, der anses som medgået til fremstillingen, med det i stk. 2 nævnte basisbeløb, og ved at sammenlægge disse beløb for alle basisprodukter, der anses som medgået til fremstillingen af varen.

2. Det basisbeløb, der skal indgå i beregningen af de nedsatte landbrugselementer og i givet fald den nedsatte tillægstold, er det i ecu fastsatte beløb, der er fastlagt i eller i henhold til den pågældende aftale.

3. Er der i en præferenceaftale fastsat en sats for nedsættelse af landbrugselementerne pr. vare i stedet for en nedsættelse af basisbeløbene, beregnes de nedsatte landbrugselementer på grundlag af de i den fælles toldtarif fastsatte landbrugselementer, der nedsættes som fastsat i aftalen med det pågældende land.

4. Beregnes det nedsatte landbrugselement og i givet fald den nedsatte tillægstold efter stk. 1 til mindre end 2,4 ECU/100 kg, fastsættes elementet og/eller tolden til 0.

5. Kommissionen offentliggør de i henhold til denne artikel fastlagte beløb i De Europæiske Fællesskabers Tidende. Medmindre andet er fastsat i aftalen med det pågældende land, anvendes beløbene fra den 1. juli til den 30. juni det følgende år. Hvis tolden for basisprodukterne og koefficienterne ikke ændrer sig, videreføres de i henhold til denne artikel fastlagte beløb af Kommissionen, som offentliggør videreførelsen i De Europæiske Fællesskabers Tidende.

Artikel 6

1. De varer, for hvilke der anvendes et nedsat landbrugselement og i givet fald en nedsat tillægstold eller told nedsat inden for rammerne af et kontingent, fastlægges i eller i henhold til aftalen med det pågældende land.

2. Hvis nedsættelserne anvendes inden for rammerne af et kontingent, fastlægges dette i eller i henhold til den pågældende aftale.

Artikel 7

Er der i en aftale fastsat anvendelse af et specifikt beløb, som i givet fald skal nedsættes inden for rammerne af et kontingent, og er der i den fælles toldtarif fastsat anvendelse af en værditoldsats, opkræves højst den maksimale sats i den fælles toldtarif.

Artikel 8

1. I denne forordning forstås ved »varer med oprindelsesstatus« varer, som opfylder betingelserne i:

a) protokol nr. 4 til Europaaftalerne mellem Det Europæiske Fællesskab og henholdsvis:

- Polen

- Ungarn

- Rumænien

- Bulgarien

- Tjekkiet

- Slovakiet

b) protokol nr. 3 til frihandelsaftalerne med:

- Litauen

- Letland

- Estland

c) protokol nr. 3 til frihandelsaftalen med:

- Schweiz

- Norge

- Island

d) protokol nr. 4 til interimsaftalen mellem Det Økonomiske Fællesskab og Israel.

2. I handelen med Tyrkiet anvendes bestemmelserne i artikel 17-23 i Rådets afgørelse 96/142/EF (6) og afgørelse 1/95 truffet af Associeringsrådet EF/Tyrkiet, den 22. december 1995, om iværksættelse af slutfasen af toldunionen.

Artikel 9

Landbrugselementerne for de varer, der er omhandlet i bilag B til forordning (EF) nr. 3448/93, men som ikke er omhandlet i de særlige bestemmelser for handelen med disse varer for det pågældende land, samt for de varer, der er omhandlet af disse bestemmelser, for de mængder, som overstiger de deri fastsatte kontingenter, er de i den fælles toldtarif fastsatte.

Er værditolden nedsat i forbindelse med kontingentet, er tolden for disse varer for de mængder, der overstiger de i nævnte bestemmelser omhandlede kontingenter, den told, der er fastsat i den fælles toldtarif eller i givet fald i aftalen.

Artikel 10

1. Toldkontingenterne for de i denne forordning omhandlede varer forvaltes af Kommissionen, der kan træffe alle nødvendige administrative foranstaltninger for at sikre en effektiv forvaltning.

2. Hvis en importør i en medlemsstat indgiver en angivelse om overgang til fri omsætning med ansøgning om præferencebehandling for en vare, der er omfattet af denne forordning, og hvis toldmyndighederne antager angivelsen, trækker medlemsstaten en mængde, der svarer til dens behov, fra kontingentet og underretter Kommissionen herom.

Trækningsansøgningerne med angivelse af datoen for antagelse af angivelserne sendes straks til Kommissionen.

Trækningerne godkendes af Kommissionen i forhold til datoen for toldmyndighedernes antagelse af angivelserne til fri omsætning, for så vidt restmængden tillader det.

3. Hvis en medlemsstat ikke udnytter den mængde, den har trukket, fører den snarest muligt mængden tilbage til kontingentet.

4. Hvis der ansøges om mængder, som er større end restmængden af kontingentet, tildeles en mængde i forhold til de mængder, der samlet er ansøgt om. Kommissionen underretter medlemsstaterne om de mængder, der er trukket.

Artikel 11

Forordning (EF) nr. 1294/94 og (EF) nr. 3238/94 ophæves.

Artikel 12

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. juli 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. juli 1996.

På Kommissionens vegne

Martin BANGEMANN

Medlem af Kommissionen

(1) EFT nr. L 318 af 20. 12. 1993, s. 18.

(2) EFT nr. L 338 af 28. 12. 1994, s. 30.

(3) EFT nr. L 68 af 19. 3. 1996, s. 10.

(4) EFT nr. L 119 af 30. 5. 1995, s. 8.

(5) EFT nr. L 141 af 4. 6. 1994, s. 12.

(6) EFT nr. L 35 af 13. 2. 1996, s. 1.

BILAG I

>TABELPOSITION>

BILAG II

>TABELPOSITION>

BILAG III

Tillægskode (ifølge sammensætning)

>TABELPOSITION>